# BASES DA XXXIV COPA DEPUTACIÓN DE FÚTBOL (ANO 2017)

# MEMORIAL “PEDRO TAPIA”

Como xa vén sendo habitual nos últimos anos, a Deputación de Lugo a través da Área de Innovación, Participación Cidadá, Mocidade e Deporte, en estreita colaboración coa Federación Galega de Fútbol, volve apoiar o torneo por excelencia neste eido na provincia de Lugo, a Copa Deputación.

Despois de tantas edicións e da experiencia recollida, este ano perséguese un dobre obxectivo a petición dos clubs. Por un lado deseñar un torneo que lle dea cobertura a todos os estamentos do fútbol a nivel provincial, intentando cubrir todas as categoría e apostando decididamente pola promoción do fútbol base. E por outro, recoñecer o inmenso traballo e labor realizado por parte de distintas persoas, que durante anos fixeron posible o asentamento e crecemento desta disciplina deportiva por toda a provincia de Lugo. Con ese obxectivo, por primeira vez nos seus 34 anos de historia a Copa Deputación, a Deputación de Lugo e a Federación Galega de Fútbol consideran oportuno desenvolver ese recoñecemento a través deste evento, como agradecemento á súa dedicación a este deporte.

**NORMAS XERAIS DA XXXIV COPA DEPUTACIÓN DE FÚTBOL**

**PRIMEIRA:** As categorías e grupos de competición da Copa Deputación de Fútbol son os que se definen a continuación:

|  |
| --- |
| PREFERENTE AUTONÓMICA MASCULINAPRIMEIRA AUTONÓMICA MASCULINA |
| SEGUNDA AUTONÓMICA MASCULINATERCEIRA AUTONÓMICA MASCULINA |
| LIGA 2ª DIVISIÓN FEMENINALIGA GALEGA 1ª DIVISION FEMENINALIGA GALEGA 2ª DIVISION FEMENINA GRUPO 1º |
| PRE-BENXAMÍN F-8 |
| BENXAMÍN F-8 |
| ALEVÍN F-8 |
| INFANTIL |
| CADETE |
| XUVENIL |
| FÚTBOL VETERANO |

**SEGUNDA:** Todos os equipos deberán ter cuberto o **ANEXO I (ficha de participación)** de **forma obrigatoria**. Do mesmo xeito, acompañando obrigatoriamente o ANEXO I, cumprirá achegar unha **certificación de conta bancaria** co nome do club ou entidade participante na competición. Na certificación debera figurar o **nome do representante**, ou representantes, do club ou entidade, como responsables autorizados da entidade participante. O certificado debe ser actual, é dicir, do ano 2017. Tamén deberán presentar unha copia do **CIF do club** ou entidade.

**TERCEIRA:** A Federación Galega de Fútbol e a Deputación determinan o sistema de competición, que obrigatoriamente deberán trasladar aos clubs participantes.

**CUARTA:** Establécese a resolución no caso de empate ao final do encontro mediante o regulamentario lanzamento de penaltis, incluída a final.

**QUINTA:** A hora de comezo de cada encontro fíxase con carácter xeral a das DEZAOITO HORAS do domingo. Non entanto, ambos os clubs de común acordo poderán variala, debendo comunicarllo á Federación Galega de Fútbol ou á súa Delegación en Lugo dentro do prazo establecido regulamentariamente para tal fin.

**SEXTA:** Ao ser esta unha competición oficial, todos/as os/as xogadores/as que interveñan estarán regulamentariamente inscritos nos seus respectivos clubs e terán aboada a cota correspondente da Mutualidade de Futbolistas Españois.

**SÉTIMA:** Cada club e para cada encontro disporá como máximo, de dezaseis xogadores/as podendo realizar cinco cambios en cada partido.

**OITAVA:** Os árbitros desígnaos o Comité Galego de Árbitros, procurando que sexan os da máxima categoría. O pagamento do recibo correspondente corre a cargo do equipo local, agás na final, no que cada club participante asumirá o 50% do seu custo.

**NOVENA:** Nesta competición NON se lle pode cobrar entrada a ninguén, sendo xa que logo, o acceso aos partidos libre para toda aquela persoa que desexe acudir a eles.

**DÉCIMA:** Das incidencias no desenvolvemento desta Competición entende o Subcomité Provincial de Competición de Federación Autonómica e Xuvenil, con sede en Lugo. Ante casos de indisciplina graves a Deputación de Lugo resérvase o dereito de adoptar medidas con carácter inmediato.

**UNDÉCIMA:** Establécese que ao final do encontro o campión e subcampión da XXXIV Copa Excma. Deputación Provincial de Lugo das categorías sinaladas no apartado primeiro, reciban os trofeos correspondentes doados pola Deputación Provincial.

**DUODECIMA:** As distintas finais por categorías disputaranse na medida do posible segundo o establecido no apartado que segue. A data e a hora definirase en función das necesidades.

**NORMAS ESPECÍFICAS DA XXXIV COPA DEPUTACIÓN DE FÚTBOL**

|  |  |  |  |
| --- | --- | --- | --- |
|  | Premio por participación. Por cada eliminatoria xogada como visitante (agás a final) | Premio por participación.Por cada eliminatoria xogada como local (agás a final) | Premios Económicos Finalistas \* |
| PREFERENTE AUTONÓMICA MASCULINAPRIMEIRA AUTONÓMICA MASCULINA | 450 € | 600 € | 1º Clasificado: 5.000 €2º Clasificado: 4.000 € |
| SEGUNDA AUTONÓMICA MASCULINATERCEIRA AUTONÓMICA MASCULINA | 385 € | 450 € | 1º Clasificado: 4.000 €2º Clasificado: 3.000 € |
| LIGA 2ª DIVISIÓN FEMENINALIGA GALEGA 1ª DIVISIÓN FEMININALIGA GALEGA 2ª DIVISIÓN FEMININA  | Non hai premio por participación | Non hai premio por participación | 1º Clasificado: 4.000 €2º Clasificado: 2.000 €3º Clasificado: 500 € |
| INFANTIL | Non hai premio por participación | 30 € | Non hai premio económico finalistas |
| CADETE | Non hai premio por participación | 40 € | Non hai premio económico finalistas |
| XUVENIL | Non hai premio por participación | 50 € | Non hai premio económico finalistas |
| FÚTBOL VETERANO | Non hai premio por participación | 50 € | Non hai premio económico finalistas |

|  |  |  |
| --- | --- | --- |
| Premio por participación. Por cada eliminatoria xogada como visitante (agás a final) | Premio por participación.Por cada eliminatoria xogada como local (agás a final) | Premios Económicos Finalistas \* |
| PRE-BENXAMÍN F-8 | 15 € | 15 € | Non hai premio económico finalistas |
| BENXAMÍN F-8 | 15 € | 15 € | Non hai premio económico finalistas |
| ALEVÍN F-8 | 15 € | 15 € | Non hai premio económico finalistas |

\*Para facer máis dinámica a Copa Deputación, o sistema de competición en todas as categorías será a partido único (final incluída) agás no fútbol feminino que seguirá o formato que no seu momento defina a Federación e nas categorías de fútbol-8 que serán a dobre partido, considerados a respecto dos premios como unha única eliminatoria.

\*A cada un dos finalistas corresponderalle un trofeo e 18 medallas que serán doados pola Deputación de Lugo. Neste sentido haberá que ter en conta que nas categorías de F-8 haberá 2 finais por categoría (6 finalistas).

\*O lugar de celebración das finais poderá alterarse en función das necesidades

DÉCIMO TERCEIRA: Estas normas publicaranse na web da Deputación de Lugo.

DÉCIMO CUARTA: A Federación Galega de Fútbol deberá remitir á Deputación de Lugo, unha vez finalizado o torneo, declaración responsable na que se reflicta a relación de participantes, coa indicación de local e visitante en cada un dos encontros, cos resultados en cada unha das categorías, e anexo coa asignación provisional de premios. Así mesmo, deberá acompañar a documentación reflectida nestas normas e relativa aos documentos precisos para a participación de todos e cada un dos clubs, e indicados no punto 2 das presentes normas.